Brøndbys David Boysen har haft en god snak med træner Auri Skarbalius og vil i fællesskab med træneren arbejde hårdt for klubben.

Brøndby sagde i dag farvel til Thomas Frank og hentede Auri Skarbalius ind som ny cheftræner.

Kantspilleren David Boysen genforenes dermed med sin træner fra tiden i Viborg, hvor de to parter ikke havde det bedste forhold til hinanden, men Boysen understreger, luften er blevet renset.

- Vi havde nok begge to lige brug for at få clearet nogle ting med hinanden, så han tog fat i mig, og vi fik en god snak, som vi begge to har sat pris på. Det var godt for os begge at få den snak, og vi har givet hånd på at give den max gas, siger Boysen til bold.dk.

- Tiden vil vise, hvad der kommer til at ske fremover. Vi er nok begge to blevet klogere på, hvordan tingene hang sammen dengang, så for mig at se, spiller det ingen rolle længere. Auri har jeg arbejder for det samme logo, så derfor kæmper vi også sammen.

- Det er ikke altid, man får opbygget de tætteste bånd i fodbolden verden. Det har vi heller ikke endnu, men det kan jo komme. Vi startede allerede i dag med at arbejde mod de samme mål.

David Boysen håber på, han under Auri Skarbalius kan fortsætte den gode start, han har fået i Brøndby.

- Det er ligegyldigt, hvem der er træner, så er min opgave altid at gøre det så godt som muligt. Jeg har været god nok til at spille de første to gange, og det arbejder jeg på at blive ved med.

- Der er småting, jeg gerne ville have gjort bedre i de første kampe, men jeg er startet inde, så på den måde er det gået fint. Jeg glæder mig bare til at komme til træning i morgen og lave det, det handler om for os, nemlig at arbejde hårdt.

- Starten har været lærerig, og de første to kampe har gjort mig meget klogere på, hvad der forventes af en. Jeg håber, jeg kommer til at kunne gøre en større forskel, men det har allerede været tæt på nogle gange, at jeg kunne have scoret eller fået assist, så det venter nok lige rundt om hjørnet.

David Boysen giver desuden udtryk for sin sympati med klubbens tidligere træner Thomas Frank.

mikkel@bold.dk